DA Den Europæiske Unions Tidende C 334/9

Offentliggørelse af en ansøgning om ændring i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2016/C 334/08)

Denne offentliggørelse giver ret til at gøre indsigelse mod ansøgningen om ændring, jf. artikel 51 i Europa-Parlamentets og Rådets forordning (EU) nr. 1151/2012 (1).

ANSØGNING OM GODKENDELSE AF EN VÆSENTLIG ÆNDRING AF VARESPECIFIKATIONEN FOR EN BESKYTTET OPRINDELSESBETEGNELSE ELLER EN BESKYTTET GEOGRAFISK BETEGNELSE

Ansøgning om godkendelse af en ændring i overensstemmelse med artikel 53, stk. 2, første afsnit, i forordning (EU) nr. 1151/2012

»SPECK ALTO ADIGE«/»SÜDTIROLER MARKENSPECK«/»SÜDTIROLER SPECK«

EU-nr.: PGI-IT-02125 — 14.3.2015

BOB ( ) BGB ( X )

1. Ansøgende sammenslutning og legitim interesse

Consorzio Tutela Speck Alto Adige Via Portici No 71 39100 Bolzano ITALIEN Tlf. +39 471300381 Fax +39 471302091 info@speck.it

»Consorzio Tutela Speck Alto Adige« (beskyttelsessammenslutning) er berettiget til at indgive en ansøgning om ændring ifølge artikel 13, stk. 1, i dekret nr. 12511 fra ministeriet for landbrug, fødevarer og skovbrugspolitik af 14. oktober 2013.

2. Medlemsstat eller tredjeland

Italien.

3. Afsnit i varespecifikationen, som berøres af ændringen

— ☐ Produktets betegnelse — ☐ Beskrivelse af produktet — ☐ Geografisk område — ☐ Bevis for oprindelse — ☒ Produktionsmetode — ☐ Tilknytning — ☒ Mærkning — ☐ Andet (angives nærmere)

4. Type ændring

— ☒ Ændring af varespecifikationen for en registreret BOB eller BGB, som ikke anses for at være af mindre omfang i overensstemmelse med artikel 53, stk. 2, tredje afsnit, i forordning (EU) nr. 1151/2012. — ☐ Ændring af varespecifikationen for en registreret BOB eller BGB, for hvilken der ikke er offentliggjort et enhedsdokument (eller tilsvarende), og som ikke anses for at være af mindre omfang i overensstemmelse med artikel 53, stk. 2, tredje afsnit, i forordning (EU) nr. 1151/2012.

5. Ændring(er)

Produktionsmetode

Artikel 4 i varespecifikationen

— Artikel 4, stk. 8, som har følgende ordlyd: »8. Kødet skal ved leveringen have en kernetemperatur på mellem 0 °C og 4 °C.« ændres som følger: »8. Kødet skal ved leveringen have en kernetemperatur på mellem 0 °C og 7 °C.« Temperaturområdet er blevet udvidet for at bringe det i overensstemmelse med de almindelige leveringsbetingelser for ferske skinker, der anvendes i produktionen af »Speck Alto Adige«. Dette skal forhindre, at skinkerne transporteres ved temperaturer, der er betydeligt lavere end 0 °C før leveringen, hvilket kan være nødvendigt ved et mere snævert temperaturområde som f.eks. området på 0 °C-4 °C, der gælder på nuværende tidspunkt.

— Sætningen: »modnes ved rumtemperatur på mellem 10 °C og 15 °C ved en luftfugtighed på mellem 60 % og 90 %« ændres som følger: »modnes ved rumtemperatur på mellem 10 °C og 16 °C ved en luftfugtighed på mellem 55 % og 90 %.« Kravene til temperatur og luftfugtighed i lagringslokalerne er blevet lempet. Disse foranstaltninger indfører mindre ændringer ved at tillade både et større rumtemperaturområde, hvilket bidrager til at aktivere osmosen, som er afgørende for produktionsprocessen, og lavere luftfugtighed i lokalerne, som nogle gange er nødvendig for bedre at kunne tilpasse lokalerne til modningsprocessen.

— Afsnittet: »Saltning og krydring ved hjælp af lagring skal ske senest fire dage efter produktionens startdato, som skal angives direkte på en ikke sletbar måde på hver enkelt hele skinke, således at datoen kan identificeres indtil afslutningen på produktionsprocessen.« ændres som følger: »Saltning og krydring ved hjælp af lagring skal ske senest fire dage efter produktionens startdato. Producenter skal indføre et registreringssystem, der, for så vidt angår hele skinken, gør det muligt tydeligt at identificere produktionens startdato, herunder en henvisning til det relevante produktionsbatch, indtil afslutningen på produktionsprocessen.« Ændringen giver producenterne mulighed for — i overensstemmelse med virksomhedsinterne sporbarhedsprocedurer — at anvende mere tidssvarende systemer til identificering af hele skinker frem for den tidskrævende og usystematiske procedure med tidsstempling af sværen. Dette gør det muligt for dem at benytte hele den række af løsninger, den teknologiske udvikling har medført, til gavn for hele produktionsprocessen.

Artikel 5 i varespecifikationen

— Afsnittet: »»Speck Alto Adige BGB«/»Südtiroler Markenspeck BGB«/»Südtiroler Speck BGB« skal lagres i overensstemmelse med lokal sædvane og tradition i lokaler med tilstrækkelig luftcirkulation, ved en temperatur på mellem 10 °C og 15 °C og ved en luftfugtighed på mellem 60 % og 90 %.« ændres som følger: »»Speck Alto Adige BGB«/»Südtiroler Markenspeck BGB«/»Südtiroler Speck BGB« skal lagres i overensstemmelse med lokal sædvane og tradition i lokaler med tilstrækkelig luftcirkulation, ved en temperatur på mellem 10 °C og 16 °C og ved en luftfugtighed på mellem 55 % og 90 %.« Ændringen afspejler og indeholder ændringerne af kravene til temperatur og luftfugtighed i produktionsmiljøet, jf. artikel 4.

— Afsnittet: »Vægten af skinkerne skal nedbringes med mindst 35 % som følger, afhængig af vægtklassen: Vægten af hele skinken (kg) Minimumsperiode til at opnå et vægttab på 35 % Minimumsperiode for lagring (uger) 3,4 til < 4,3 mindst 15 uger mindst 20 uger 4,3 til < 4,9 mindst 17 uger mindst 22 uger 4,9 til < 5,5 mindst 18 uger mindst 24 uger 5,5 til < 6,0 mindst 20 uger mindst 26 uger 6,0 til < 6,5 mindst 21 uger mindst 28 uger 6,5 til < 7,0 mindst 23 uger mindst 30 uger 7,0 til < 7,5 mindst 24 uger mindst 32 uger« ændres som følger: »Vægten af skinkerne skal nedbringes med mindst 35 % i løbet af minimumsperioden for lagring i henhold til nedenstående tabel, afhængig af deres vægtklasse: Vægten af hele skinken (kg) Starten på modningen målt fra begyndelsen af lagringsprocessen Minimumsperiode for lagring (uger) 3,4 til < 4,3 mindst 15 uger mindst 20 uger 4,3 til < 4,9 mindst 17 uger mindst 22 uger 4,9 til < 5,5 mindst 18 uger mindst 24 uger 5,5 til < 6,0 mindst 20 uger mindst 26 uger 6,0 til < 6,5 mindst 21 uger mindst 28 uger 6,5 til < 7,0 mindst 23 uger mindst 30 uger 7,0 til < 7,5 mindst 24 uger mindst 32 uger Så snart skinken har tabt 35 % af sin vægt, kan den gennemgå en modningsfase fra det tidspunkt, der er angivet i uger afhængig af vægtklassen i tabellen ovenfor.« Producenterne fandt det nødvendigt at bemærke, at minimumsvægttabet på 35 % skal opnås inden for minimumsperioden for lagring i den tredje kolonne af tabellen i den nuværende specifikation, samt at erstatte overskriften »Minimumsperiode til at opnå et vægttab på 35 %« i tabellens midterste kolonne med »Starten på modningen målt fra begyndelsen af lagringsprocessen« efterfulgt af en forklaring i det følgende afsnit af betingelserne for påbegyndelse af modningsprocessen. Således fjernes kravet om at nå minimumsvægttabet inden for et specifikt tidsrum, og der tilføjes en modningsfase i den overordnede lagringsproces, hvis varighed er uændret. Modningsfasen begynder et antal uger — afhængigt af vægten — efter starten på lagringsprocessen som fastlagt i tabellens anden kolonne. En specifik modningsperiode giver producenterne mulighed for at gennemføre en række eksempler på god praksis, som beskrives nedenfor, og som frembringer produktets specifikke egenskaber.

— Efter denne ændring blev der indsat en specifik beskrivelse af modningsfasen i varespecifikationen. »Modningen finder sted, efter det påkrævede minimumsvægttab er opnået, og inden afslutningen på minimumsperioden for lagringsprocessen. Dets formål er at frembringe de egenskaber ved produktet, der er beskrevet i artikel 6 i denne varespecifikation, så snart det kan konstateres, at det påkrævede vægttab er nået. I modningsprocessen anvendes en særlig plastfolie, der har en beskyttende virkning og sikkert kan anvendes i forbindelse med fødevarer.« Afsnittet tydeliggør og fastlægger betingelserne for modningsfasen. Under modningsfasen pakkes produktet ind i en beskyttende film, der gør det muligt for produktet at blive blødt og nå en passende konsistens. Dette forhindrer, at der dannes tørre kanter eller fordybninger eller deformationer på grund af vægttab.

— Sætningen: »Vægtangivelserne gør sig gældende for både vægten af de individuelle skinker og den gennemsnitlige vægt af det pågældende produktionsparti.« ændres som følger: »Vægtangivelserne gør sig gældende for den gennemsnitlige vægt af produktionspartiet.« Dette medfører en entydig metode til bestemmelse af vægten på grundlag af produktionspartier og ikke længere individuelle skinker, hvilket forenkler dette trin i produktionen og bringer det i overensstemmelse med andre trin, hvor der også henvises til produktionspartier.

— Sætningen: »I lagringsperioden skal kernetemperaturen i »Speck Alto Adige BGB«/»Südtiroler Markenspeck BGB«/»Südtiroler Speck BGB« være på mellem 10 °C og 15 °C.« ændres som følger: »I lagringsperioden skal kernetemperaturen i »Speck Alto Adige BGB«/»Südtiroler Markenspeck BGB«/»Südtiroler Speck BGB« være på mellem 10 °C og 16 °C.« Ændringen afspejler og indeholder ændringerne af kravene til temperatur og luftfugtighed i produktionsmiljøet, jf. artikel 4.

Artikel 8 i varespecifikationen

— Sætningen: »Hele skinker, der opfylder kravene i henhold til denne specifikation, skal kunne identificeres med mindst fire ikke sletbare mærker på sværen ved afslutningen på den obligatoriske lagringsperiode, efter minimumsvægttabet på 35 % er opnået.« ændres som følger: »Hele skinker, der opfylder kravene i henhold til denne specifikation, skal kunne identificeres med mindst ét ikke sletbart mærke på sværen ved afslutningen på den obligatoriske lagringsperiode, efter minimumsvægttabet på 35 % er opnået.« Det ikke sletbare mærke påføres sværen mindst én gang i stedet for fire gange. Denne bestemmelse imødekommer visse behov, der er blevet fremhævet af producenter af »Speck Alto Adige BGB«/»Südtiroler Markenspeck BGB«/»Südtiroler Speck BGB«, hvis produkter færdigpakkes og skæres ud i portioner. De fleste produkter sælges færdigpakket eller skåret ud i portioner, hvilket betyder, at alle produktoplysninger er på etiketten, herunder logoet, som printes i fire farver og derfor er mere synligt end et mørkebrunt mærke på en svær, som allerede er mørk. Desuden er mærket blevet overflødigt, eftersom den hele skinke i visse tilfælde skæres ud i op til 30 dele eller i skiver. Desuden forenkler påførelsen af blot ét mærke produktionen og er tilstrækkelig til at garantere produktets oprindelse, når det overføres internt eller til en mellemleverandør med henblik på forarbejdning, indtil det i sidste ende pakkes og skæres ud i portioner.

— Afsnittet: »Dette mærke består af en stregramme, der indeholder en stiliseret gengivelse af bjerge nederst og ordet »Südtirol« øverst: « ændres som følger: »Dette mærke er en gengivelse af et livstykke. I midten er der en stiliseret gengivelse af bjerge samt ordet »Südtirol« øverst: « Ændringen består af en ændring i udformningen af mærket for at øge dets — og produktlogoets — synlighed.

— Sætningen: »Det skal fremgå af etiketten i tydelige, ikke sletbare tegn, der klart kan adskilles fra alle øvrige oplysninger på etiketten, og efterfølges af formuleringen »beskyttet geografisk betegnelse« og forkortelsen »BGB«, som skal oversættes til sproget i det land, hvor produktet afsættes.« ændres som følger: »Det skal fremgå af etiketten i tydelige og ikke sletbare bogstaver, der klart kan adskilles fra al anden tekst på etiketten, og efterfølges af formuleringen »beskyttet geografisk betegnelse« og/eller forkortelsen »BGB«, som skal oversættes til sproget i det land, hvor produktet afsættes.« Denne ændring gør det muligt at anvende forkortelsen »BGB« som et alternativ til formuleringen »beskyttet geografisk betegnelse« i overensstemmelse med forordning (EU) nr. 1151/2012.

— Afsnittene: »En gengivelse af et livstykke, i hvis midte der er et rektangulært felt med buede sider med ordet »SÜDTIROL« skrevet med stiliserede store bogstaver over en stiliseret bjergkæde i flere farver. På begge sider af bjergkæden er der to stiliserede agern langs livstykkets vandrette akse, og på den øvre bølgende kant af livstykket er ordene »Speck Alto Adige BGB Südtiroler Speck BGB« skrevet med stiliserede bogstaver, mens ordene »Beskyttet Geografisk Betegnelse« er skrevet langs den nedre bølgende kant med stiliserede bogstaver. Langs livstykkets kanter er der en dekorativ kant, der består af en streg, der løber parallelt med kanten, og en række af trebladssymboler. Alt dette omgives af en hvid kant, der løber parallelt med livstykkets kant.« »De farvede elementer i midten af logoet printes i fire farver (CMYK), og den mørkegrønne farve i Pantone 575C eller Pantone 3435C ved hjælp af de relevante trykplader.« ændres som følger: »Logoet er en gengivelse af et livstykke, i hvis midte der er et rektangulært felt med konvekse sider øverst og nederst og en streg rundt om kanten. Rektanglet viser en stiliseret bjergkæde i flere farver på en hvid baggrund med ordet »SÜDTIROL« øverst, ligeledes stiliseret. Parallelt med de øvre og nedre bølgende kanter er ordene »Südtiroler Speck BGB« og »Speck Alto Adige BGB«, henholdsvis, ligeledes skrevet med stiliserede tegn. Endelig består livstykkets dekorative kant af en række af prikker, der løber parallelt med et hvidt omrids. De farvede elementer i midten af logoet printes i fire farver (CMYK), og de grønne elementer i Pantone 575C eller Pantone 3435C.« Produktlogoet har fået et nyt design, hvor de elementer, der vedrører navnet, i højere grad er fremhævet. Beskrivelsen og den grafiske udformning er ligeledes blevet opdateret.

ENHEDSDOKUMENT

»SPECK ALTO ADIGE«/»SÜDTIROLER MARKENSPECK«/»SÜDTIROLER SPECK«

EU-nr.: PGI-IT-02125 — 14.3.2015

BOB ( ) BGB ( X )

1. Betegnelser(r)

»Speck Alto Adige«/»Südtiroler Markenspeck«/»Südtiroler Speck«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Kategori 1.2. Kødprodukter (opvarmet, saltet, røget m.m.)

3.2. Beskrivelse af produktet med betegnelsen i punkt 1

»Speck Alto Adige« (italiensk betegnelse), »Südtiroler Markenspeck« og »Südtiroler Speck« (tyske betegnelser) fremstilles af det udbenede lårstykke af svin, er moderat saltet og krydret og koldrøget i særlige indrettede rum ved en temperatur på højst 20 °C. Produktet, som er lagret i overensstemmelse med lokal sædvane og tradition, har særlige organoleptiske egenskaber.

Ved markedsføringen har produktet med betegnelsen »Speck Alto Adige«/»Südtiroler Markenspeck«/»Südtiroler Speck« en brun farve på ydersiden, og ved udskæring er det rødt med rosahvide partier. Lugten er røget, aromatisk og behagelig, smagen karakteristisk og kraftig. De karakteristiske kemiske, kemisk-fysiske og mikrobiologiske egenskaber er følgende:

Proteinindhold: mindst 20 %

Forhold vand/protein: højst 2,0

Forhold fedt/protein: højst 1,5

Natriumchlorid: højst 5 %

Kaliumnitrat: højst 150 mg/kg

Natriumnitrit: højst 50 mg/kg.

Indhold af mesofile bakterier i henhold til ISO-standard 4833 (2003)

Mælkesyrebakterier: højst 1 × 108 kolonidannende enheder/gram (CFU/gram).

3.3. Foder (kun for produkter af animalsk oprindelse) og råvarer (kun for forarbejdede produkter)

Før de hele bagpartier, som anvendes til fremstilling af »Speck Alto Adige«/»Südtiroler Markenspeck«/»Südtiroler Speck«, udbenes, skal de veje mindst 10,5 kg. De udbenede og udskårede bagpartier (også kaldet »baffe«) skal veje mindst 5,2 kg. Kødet skal ved leveringen have en kernetemperatur på mellem 0 °C og 7 °C.

3.4. Specifikke etaper af produktionen, som skal finde sted i det afgrænsede geografiske område

»Speck Alto Adige BGB«/»Südtiroler Markenspeck BGB«/»Südtiroler Speck BGB« skal være bearbejdet ifølge den traditionelle metode med eller uden inderlår, saltes og tørkrydres, ryges og lagres ved en temperatur på højst 20 °C, modnes ved rumtemperatur på mellem 10 °C og 16 °C ved en luftfugtighed på mellem 55 % og 90 %.

3.5. Særlige regler for udskæring, rivning eller emballering osv. af det produkt, som betegnelsen henviser til

»Speck Alto Adige«/»Südtiroler Markenspeck«/»Südtiroler Speck« kan afsættes i løsvægt eller hel, tilskåret eller udskåret vakuumpakket eller pakket i beskyttende atmosfære.

Tilskæring, udskæring og pakning af »Speck Alto Adige«/»Südtiroler Markenspeck«/»Südtiroler Speck« skal udelukkende foregå inden for det i punkt 4 nævnte produktionsområde. Derved har den endelige forbruger garanti for, at den karakteristiske smagsprofil og den fine duft bibeholdes.

3.6. Særlige regler for mærkning af det produkt, som betegnelsen henviser til

Navnet på den beskyttede geografiske betegnelse »Speck Alto Adige«/»Südtiroler Markenspeck«/»Südtiroler Speck« må ikke oversættes til andre sprog

og skal være anbragt på etiketten med tydelige og ikke sletbare bogstaver og være klart adskilt fra alle øvrige oplysninger på etiketten. Det skal efterfølges af betegnelsen »beskyttet geografisk betegnelse« og forkortelsen »BGB«, som skal oversættes til sproget i det land, hvor produktet afsættes.

Hver etiket skal være forsynet med logoet for den beskyttede geografiske betegnelse »Speck Alto Adige«/»Südtiroler Markenspeck«/»Südtiroler Speck«.

Det er endvidere tilladt at bruge den supplerende oplysning »prodotti di montagna« (bjergprodukt), når produktionen finder sted i områder, som er beliggende 600 meter over havets overflade og således geografisk klassificeres som bjergområder.

4. Afgrænsning af det geografiske område

Forarbejdning og tilvirkning af skinkerne foregår udelukkende af foretagender, der er beliggende i den selvstyrende provins Bolzano-Alto Adige.

5. Tilknytning til det geografiske område

Produktionsområdet for den beskyttede geografiske betegnelse »Speck Alto Adige BGB«, »Südtiroler Markenspeck« eller »Südtiroler Speck« består udelukkende af bjergområder. I området hersker på grund af de luftstrømme og skiftende vinde, der blæser mellem de talrige alpedale, et ret tørt klima med over 300 soldage om året.

Dette grænseområde har altid været et sted, hvor de to kulturer, middelhavskulturen og den centraleuropæiske kultur, mødes, og det har skabt gunstige vilkår for fremkomsten af en meget speciel særlig teknik til konservering af svinekød, som kombinerer den centraleuropæiske røgning med Middelhavsområdets modning.

»Speck Alto Adige«/»Südtiroler Markenspeck«/»Südtiroler Speck« fremstilles til forskel fra skinker fra Po-området af udbenet, åbnet og flad, røget og lagret svineskinke. Af udseende er produktet kendetegnet ved sit brune ydre, som skyldes røgningen. Ved tilskæring er den magre del rødlig, og fedtdelen er hvid med en let rosa tone. Den behagelige aroma, som kendetegner »Speck Alto Adige«/»Südtiroler Markenspeck«/»Südtiroler Speck«, er typisk for lagret kød og er markeret ved at være let røget. Kødet har en markant, ikke salt smag.

Årsagssammenhængen mellem »Speck Alto Adige«/»Südtiroler Markenspeck«/»Südtiroler Speck« og dens produktionsområde ligger først og fremmest i de særlige mikroklimatiske forhold i Alto Adige, som den selvstyrende historisk-kulturelle enklave Sydtyrol har udnyttet. Dette grænseområde har altid været et historisk, etnisk, økonomisk og kulturelt gennemgangsområde mellem Nordeuropa og de sydlige Alper og har derfor været modtagelig over for indflydelse fra begge områder. På grund af de luftstrømme og vinde, der kommer fra de sydlige og nordlige bjergsider og gennemstrømmer Alto Adige og mødes i dalene, er klimaet særlig velegnet til modning af »Speck Alto Adige«/»Südtiroler Markenspeck«/»Südtiroler Speck«. Disse betingelser har fremmet cementeringen af denne kødforarbejdningsmetode, der har sin oprindelse i landbrugsbedrifternes alpine tradition. Konserveringsteknikken kombinerer den nordiske tradition for massiv røgning og traditionen for saltning fra Po-regionen med en langsom tørring under naturlige forhold. Resultatet er blevet et produkt med en meget velafbalanceret smag, som er mildere end de stærkt røgede skinker fra Nordeuropa og kraftigere end de sødlige skinker fra Middelhavsområdet. Det er et produkt, som til perfektion er modnet og beriget med stedets dufte og essenser optaget fra såvel luften, der cirkulerer rundt under lagringen, som fra blandingen af krydderier, som anvendes i de første faser af forarbejdningen. Det er også disse forhold, der gør, at den anseelse, som »Speck Alto Adige«/»Südtiroler Markenspeck«/»Südtiroler Speck« nyder, betegner et produkt, som er karakteristisk for oprindelsesområdet.

Henvisning til offentliggørelsen af varespecifikationen

(Artikel 6, stk. 1, andet afsnit, i denne forordning).

Denne forvaltning har indledt den nationale indsigelsesprocedure ved at offentliggøre forslaget om anerkendelse af den beskyttede geografiske betegnelse »Speck Alto Adige«/»Südtiroler Markenspeck«/»Südtiroler Speck« som BGB i Gazzetta Ufficiale (det italienske statstidende) nr. 13 af 18. januar 2016.

Den konsoliderede udgave af varespecifikationen kan ses på følgende websted: http://www.politicheagricole.it/flex/cm/pages/ServeBLOB.php/L/IT/IDPagina/3335

eller:

direkte på ministeriets websted (http://www.politicheagricole.it) ved at klikke på »Prodotti DOP IGP« (i skærmens øverste højre hjørne) og derefter på »Prodotti DOP IGP STG« (i skærmens venstre side) og til sidst på »Disciplinari di Produzione all'esame dell'UE«.

(1) EUT L 343 af 14.12.2012, s. 1.